和聖俞聚蚊
作者：歐陽修
朝代：宋

paragraphs: 頹陽照窮巷，暑退凉風生。
夫子卧環堵，振衣步前楹。
愁煙四鄰起，鳥雀喧空庭。
餘景藹欲昏，眾蚊復薨薨。
羣飛豈能數，但厭聲營營。
抱琴不暇撫，揮麈無由停。
散帙復歸卧，詠言聊寫情。
覆載無巨細，善惡皆生成。
朽木出眾蠹，腐草爲飛螢。
書魚長陰溼，鬰雞由鬰蒸。
豕鬣固多虱，牛閑常聚虻。
元氣或臺鬰，𢹔之爲孽腥。
卑臭乃其類，清虛非所經。
華堂敞高棟，綺疏仍藻扃。
金紅瑩椒壁，玉壺含夜冰。
終朝事薰祓，豈敢近簷甍。
富貴非苟得，抱節居茅衡。
陰牆百蟲聚，下偃眾穢盈。
何嘗曲肱樂，但苦聚雷聲。
江南美山水，水木正秋明。
自古佳麗國，能助詩人情。
喧囂不可久，片席何時征。